Mall-urile reprezintă un element important al vieții urbane moderne, oferind o gamă largă de beneficii pentru locuitori și dezvoltarea economică a orașelor. Datorită unei experiențe de cumpărături convenabile, facilități multiple și contribuția la creșterea economică și revitalizarea urbană, centrele comerciale au devenit o parte integrantă a peisajului urban contemporan. O altă veste bună este că Bucureștiul va avea un nou mall.
Este vorba de Jumbo Mall, fostul Liberty Center din cartierul bucureștean Rahova, pe care retailerul grec de jucării Jumbo l-a cumpărat în 2023 și pe care îl va deschide în toamnă.
Celebrul Jumbo va deschide în noiembrie 2024 fostul mall Liberty Center din cartierul Rahova (Sectorul 5 al Capitalei), cu o nouă imagine și un nou nume, Jumbo Mall.
Anul trecut, grecii au cumpărat centrul comercial Liberty Center cu 20 de milioane de euro și l-au închis pentru renovare în toamna lui 2023. În plus, Jumbo a primit acum și autorizație pentru amenajarea unui magazin de-al său la etajul al doilea din mall, fiind primul magazin deschis de greci într-un mall din România. Mai trebuie precizat că aceștia au preferat până acum clădiri de tip „big-box“, la marginea orașelor.
Inaugurat în anul 2008, în urma unei investiții de aproximativ 70 de milioane de euro, Liberty Center a fost executat silit în 2012, de către băncile care au finanțat construcția, în baza unei datorii de 61 milioane de euro!
Centrul comercial din Rahova are o suprafață de 25.700 de metri pătrați și s-a poziționat pe locul 72 din 78 într-un top al mall-urilor cu cele mai mari afaceri din România (1,5 milioane de euro) și profit de 3,33 milioane euro în 2022.
Vechiul Liberty Center a fost dezvoltat de o firmă deținută în cote egale de investitorul irlandez Mivan, care s-a prăbușit la criza financiară din 2008, și de grupul Awdi, controlat de frații Hassan și Mehdi Awdi.